Barak Obama: “Biz Rossiyaga qarshi emasmiz, biroq u qilmishiga yarasha javob beradi”

AQSh Boltiqbo‘yi davlatlarida egallagan o‘rnini samolyotlar, tank va harbiylarni ko‘paytirish orqali kengaytirishni rejalashtirmoqda, deb xabar berdi Euronews.

Estoniyada safarda bo‘lib turgan Barak Obama Rossiyaning Ukrainadagi harakatlarini tanqid qilib, NATO’ning Sharqiy Yevropadagi a’zo davlatlari xavfsizligini ta’minlashga kafolat berdi. “Aldanib qolmang. Rossiya sodir bo‘layotgan voqealar javobini olmoqda. Pul mazkur mamlakatdan qochmoqda; xorijiy sarmoyalar esa kam kiritilmoqda, negaki sarmoyadorlar bugungi Rossiya mablag‘ kiritish uchun noto‘g‘ri tanlov ekanligini tushunib yetdi”, — dedi AQSh prezidenti.
Obama o‘z nutqida xalqaro hamjamiyatni Ukrainaga “yangi kelajak” uchun iqtisodiy yordam berishga chorladi. U muammoni hal qilish yo‘llaridan biri energiya resurslarining turli usulda yetkazib berilishini ta’minlash ekanligini aytdi. “Hech qaysi mamlakat energiyadan qurol sifatida foydalanayotgan boshqa bir davlatga qaram bo‘lib qolishi kerak emas”, — deb qayd etdi AQSh rahbari.
U Putin va Poroshenkoning Ukraina sharqida o‘q otishni to‘xtatish borasida erishgan bitimiga ishonchsizlik bilan qaradi. “Biz Uelsda prezident Poroshenko bilan hamkor sifatida uchrashamiz. Unda 28 mamlakat birgalikda Ukraina suvereniteti va uning hududi mudofaasi borasidagi huquqlarini qo‘llab-quvvatlashini namoyon qilamiz”, — dedi Obama.
AQSh prezidenti o‘z nutqida Rossiyani ozodlik va demokratiya yo‘lidan borishga chorlab, G‘arb davlatlari kiritgan sanksiyalar Rossiya xalqiga qarshi qaratilmaganini ta’kidladi.